Esera 5 | Beibele Inthaneteng | Phetolelo ya Lefase le Lefsa
5 Moporofeta Hagai+ le Sakaria+ setlogolo sa moporofeta Ido+ ba ile ba porofetela Bajuda bao ba bego ba le kua Juda le Jerusalema ka leina+ la Modimo wa Isiraele yo a bego a na le bona.+
2 Ke moka Serubabele+ morwa wa Shealatiele+ le Jeshua+ morwa wa Jehosadaka ba ema ba thoma go aga ntlo ya Modimo lefsa, yeo e bego e le kua Jerusalema; ba be ba na le baporofeta ba Modimo+ bao ba bego ba ba thuša.
3 Mmuši Tatenai+ wa ka mošola wa Noka ya Eforate+ le Shethara-bosenai le badirišani ba bona ba tla go bona gomme ba ba botšiša ba re: “Ke mang yo a le laetšego gore le age ntlo ye le morako wo wa dikota?”+
4 Ba buša ba re go bona: “Re botšeng maina a bannatia bao ba agago moago wo.”
5 Modimo o be a šeditše+ banna ba bagolo ba Bajuda gomme ga se ba ba tlogediša go aga go ba go fihla ge Dario a amogetše pego e bile a e arabile ka lengwalo.
6 Lengwalo+ leo mmuši Tatenai+ wa ka mošola wa Noka ya Eforate,+ Shethara-bosenai,+ badirišani ba gagwe+ le babuši ba banyenyane bao ba bego ba le ka mošola wa Noka ya Eforate ba le rometšego go kgoši Dario še le;
7 ba mo rometše lona gomme le be le ngwadilwe ka mokgwa wo:
“Khutšo a e be le wena
8 Anke kgoši e tsebe gore re ile ra ya seleteng+ sa Juda ntlong ya Modimo yo mogolo,+ yona e agwa ka maswika a magolo gomme merako e agwa ka dikota; mošomo woo o dirwa ka phišego e bile o tšhaba diatla.
9 Re ile ra botšiša banna ba ba bagolo, ra re go bona: ‘Ke mang yo a le laetšego gore le age ntlo ye le morako wo wa dikota?’+
10 Ra ba ra ba botšiša le maina a bona gore re tle re go tsebiše gomme ra ngwala maina a bannatia bao ba ba eteletšego pele.+
11 “Ba ile ba re araba ka gore: ‘Re bahlanka ba Modimo wa magodimo le lefase,+ re aga lefsa ntlo yeo e bego e agilwe nywageng e mentši e fetilego, yeo kgoši e kgolo e ilego ya e aga ya ba ya e fetša.+
12 Lega go le bjalo, ka ge botatago rena ba ile ba befediša+ Modimo wa magodimo, o ile a ba gafela+ seatleng sa Nebukadinetsara+ kgoši ya Babilona+ ya Mokaladea, yena a phušola ntlo+ ye a ba a iša batho bothopša kua Babilona.+
13 Eupša ngwageng wa pele wa pušo ya Korese+ kgoši ya Babilona, kgoši Korese o ile a laela gore ntlo ye ya Modimo e agwe lefsa.+
14 Le gona dibjana+ tša ntlo ya Modimo tša gauta le tša silifera tšeo Nebukadinetsara a di ntšhitšego tempeleng yeo e bego e le Jerusalema a di tliša tempeleng ya Babilona,+ kgoši Korese+ o ile a di ntšha tempeleng ya Babilona tša newa Sheshebatsara,+ yo a ilego a mo dira mmuši.+
15 A re go yena: “Tšea dibjana+ tše. Sepela o di bee tempeleng yeo e lego Jerusalema gomme ntlo ya Modimo e agwe lefsa lefelong la yona.”+
16 Ge Sheshebatsara yoo a fihla o ile a thea metheo ya ntlo ya Modimo+ yeo e lego Jerusalema; go tloga ka nako yeo go ba go fihla bjale e agwa lefsa, eupša ga se ya fela.’ +
17 “Ge e ba kgoši e bona go lokile, anke go nyakišišwe+ ntlong ya kgoši ya matlotlo yeo e lego kua Babilona, go hwetšwe ge e ba e le therešo gore kgoši Korese o ile a laela+ gore ntlo ya Modimo e agwe lefsa kua Jerusalema; anke kgoši e re romele karabo ya yona mabapi le taba ye.”
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D15%26Chapter%3D5%26wtlocale%3DSE%26srcid=share⊂ject=Bala Beibele Inthaneteng